Diodato

**Antonio Diodato** (), kjend som **Diodato**, er ein italiensk songar og låtskrivar. Han vann San Remo-festivalen 2020 med songen «Fai rumore» og skulle ha representert Italia i Eurovision Song Contest same år,  men tevlinga vart avlyst på grunn av koronaviruspandemien i Europa vinteren 2020.

## Bakgrunn
Diodato er fødd i Aosta, heilt nordvest i Italia mot grensene til Sveits og Frankrike. Han vaks derimot opp i Taranto i Puglia, heilt søraust i landet. Han byrja med song og musikk allereie som barn og byrja etter kvart å skrive eigne låtar.

Diodato har late seg inspirere av artistar som Pink Floyd, Fabrizio De André, Luigi Tenco, Domenico Modugno og Radiohead. Etter å ha budd i Roma nokre år, deltok han på låtskrivarleir i Stockholm, der han blant anna jobba med dei svenske DJ-ane Sebastian Ingrosso og Steve Angello frå Swedish House Mafia. Tilbake i Italia vart han uteksaminert innan film, tv og nye medium ved Università degli Studi Roma Tre.

I 2007 gav Diodato ut ein eigenprodusert EP, og i 2010 spela han inn singelen «Ancora un brivido». Han fekk platekontrakt, og i 2013 gav han ut debutalbumet *E forse sono pazzo*, som fekk gode kritikkar av italiensk presse.

I desember 2013 deltok Diodato i nykommartevlinga føre San Remo-festivalen 2014, og han kvalifiserte seg til tevlinga i 2014. Der enda han på andreplass.

I juni 2014 vann Diodato MTV Italia Award i kategorien «Best New Generation» og opptredde under prisutdelinga. 27. oktober 2014 vart det andre albumet hans, *A ritrovar bellezza*, gjeve ut. Sidan har han gjeve ut fleire album og singelar, blant andre «Mi si scioglie la bocca». Låten var hovudsporet på hans tredje album, *Cosa siamo diventati*, som vart utgjeve 27. januar 2017 på Carosello Records.

I 2018 deltok Diodato på nytt i San Remo-festivalen med songen «Oren», saman med med trompetisten Roy Paci. Låten enda på åttandeplass. I 2019 debuterte han som skodespelar i filmen *Un'avventura* (*Eit eventyr*). 

I 2020 deltok Diodato i San Remo-festivalen for tredje gong, denne gongen med songen «Fai rumore» ('lag støy'). Han vann festivalen, og gjennom sigeren fekk han òg moglegheita til å representere Italia i Eurovision Song Contest 2020 i Rotterdam i Nederland. På grunn av koronavirusutbrotet i Europa vinteren 2020 såg EBU seg nøydd til å avlysa Eurovision Song Contest for å hindra spreiing av koronaviruset SARS-CoV-2 og den medfølgjande sjukdomen COVID-19. Italia vart sjølv hardt råka av pandemien, og heile Italia vart sendt i karantene i midten av mars. Diodatos «Fai rumore» var ein av songane som italienarane song frå balkongane sine for å halde motet oppe under karantenen.

## Diskografi

### Studioalbum

* 2013 – *E forse sono pazzo*
* 2014 – *A ritrovar bellezza*
* 2017 – *Cosa siamo diventati*
* 2020 – *Che vita meravigliosa*

### Singlar

* 2013 – «Ubriaco»
* 2014 – «Babilonia»
* 2014 – «Se solo avessi un altro»
* 2014 – «Eternità»
* 2015 – «Piove»
* 2017 – «Mi si scioglie la bocca»
* 2018 – «Adesso» (med Roy Paci)
* 2018 – «Essere semplice»
* 2019 – «Il commerciante»
* 2019 – «Non ti amo più»
* 2019 – «Che vita meravigliosa»
* 2020 – «Fai rumore»

## Filmografi

* *Un'avventura*, regissert av Marco Danieli (2019)

## Kjelder

**Denne artikkelen bygger på «[[:nb:Diodato|Diodato]]» frå ,  den 4. desember 2021.*